CELEX: 62017TN0596
Language: et
Date: 2017-09-04 00:00:00
Title: Kohtuasi T-596/17: 4. septembril 2017 esitatud hagi – Balti Gaas versus komisjon

27.11.2017   
            
            
               ET
            
            
               Euroopa Liidu Teataja
            
            
               C 402/41
            
         4. septembril 2017 esitatud hagi – Balti Gaas versus komisjon
   (Kohtuasi T-596/17)
   (2017/C 402/55)
   Kohtumenetluse keel: inglise
   
      Pooled
   
   
      Hageja: Balti Gaas OÜ (Tallinn, Eesti) (esindajad: advokaadid E. Tamm ja L. Naaber-Kivisoo)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               liita käesolev kohtuasi kohtuasjaga T-236/17;
            
         
               —
            
            
               tuvastada kooskõlas ELTL artikli 265 kolmanda lõiguga, et komisjon ei ole täitnud liidu õigusest tulenevaid kohustusi, kuna ta on hageja rahastamistaotluse suhtes jätnud tegemata põhjendatud otsuse, ning kohustada komisjoni põhjalikult hindama hageja rahastamistaotlust, tegema põhjendatud otsuse ja edastama selle otsuse hagejale;
            
         
               —
            
            
               teise võimalusena juhul, kui Üldkohus leiab, et tegevusetuse tingimused ei ole täidetud, tühistada komisjoni 14. märtsi 2017. aasta rakendusotsus toetuste valimise ja andmise kohta tegevusele ühist huvi pakkuvates projektides üleeuroopalise energiataristu valdkonnas Euroopa ühendamise rahastu raames (C(2017) 1593 final); ja
            
         
               —
            
            
               jätta kostja kohtukulud tema enda kanda ja mõista temalt välja hageja kohtukulud.
            
         
      Väited ja peamised argumendid
   
   Hagi põhjenduseks esitab hageja järgmised väited.
   
            
               1.
            
            
               Esimene väide, et komisjoni 14. märtsi 2017. aasta rakendusotsuses toetuste valimise ja andmise kohta tegevusele ühist huvi pakkuvates projektides üleeuroopalise energiataristu valdkonnas Euroopa ühendamise rahastu raames (C(2017) 1593 final) mainitakse üksnes taotlejaid, kes saavad rahastuse, ilma et komisjon oleks teinud põhjendatud otsuse hageja rahastamistaotluse suhtes.
            
         
            
               2.
            
            
               Teine väide, et komisjon rikkus olulisi menetlusnorme ja jättis oma otsuse põhjendamata.
            
         
            
               3.
            
            
               Kolmas väide, et INEA (Innovatsiooni ja Võrkude Rakendusamet)/komisjon on ületanud oma pädevust. INEA (Innovatsiooni ja Võrkude Rakendusamet)/komisjon keeldus rahastamast põhjusel, et Paldiski LNG terminal ei ole enam vajalik maagaasiga varustamise tagamiseks Läänemere piirkonnas. Hageja leiab, et see kinnitus toob endaga kaasa määruse (EL) nr 347/2103 ja määruse (EL) nr 2016/89 PCI (ühishuviprojektid) nimekirjas olulise muudatuse. Selleks peaks komisjon vastu võtma delegeeritud määruse, mitte aga saatma hagejale kirja.
            
         
            
               4.
            
            
               Neljas väide, et INEA (Innovatsiooni ja Võrkude Rakendusamet)/komisjon rikkus olulist menetlusnormi, jättes põhjendamata vaidlustatud otsuse – INEA (Innovatsiooni ja Võrkude Rakendusamet)/komisjon ei esitanud piisavalt selgitusi, miks hageja ei saanud vähemalt 3 punkti kõigis kategooriates, ning INEA (Innovatsiooni ja Võrkude Rakendusamet)/komisjoni selgitused põhinesid valel arusaamisel asjaoludest.